b'\n_START_ARTICLE_\nLietuvos vystymo bankas\n_START_PARAGRAPH_\nLietuvos vystymo bankas\xc2\xa0\xe2\x80\x93 Lietuvos specialusis komercinis bankas, veik\xc4\x99s 1994\xe2\x80\x932000\xc2\xa0m. Vilniuje.\n_START_SECTION_\nIstorija\n_START_PARAGRAPH_\nLietuvos vystymo bank\xc4\x85 \xc4\xafsteig\xc4\x97 Lietuvos Respublikos Vyriausyb\xc4\x97 ir Europos rekonstrukcijos ir pl\xc4\x97tros bankas (ERPB). Akcinis kapitalas 1994\xc2\xa0m. buvo 5 mln. ekiu, 1999\xc2\xa0m.\xc2\xa0\xe2\x80\x93 10,8 mln. eur\xc5\xb3, 64\xc2\xa0% akcij\xc5\xb3 vald\xc4\x97 Lietuvos vyriausyb\xc4\x97, 36\xc2\xa0%\xc2\xa0\xe2\x80\x93 ERPB. 2000\xc2\xa0m. bankas privatizuotas, j\xc4\xaf \xc4\xafsigijo Suomijos bank\xc5\xb3 ir draudimo bendrovi\xc5\xb3 grup\xc4\x97 Sampo Group, 2001\xc2\xa0m. pervadintas \xe2\x80\x9eSampo bankas\xe2\x80\x9c, prad\xc4\x97jo teikti paslaugas \xc4\xafvairi\xc5\xb3 dyd\xc5\xbeio \xc4\xafmon\xc4\x97ms ir priv. asmenims.\n_START_SECTION_\nVeikla\n_START_PARAGRAPH_\nTeik\xc4\x97 ilgalaikes ir vidutin\xc4\x97s trukm\xc4\x97s paskolas nacionaline ir u\xc5\xbesienio valiuta priva\xc4\x8dioms \xc4\xafmon\xc4\x97ms j\xc5\xb3 kapitalin\xc4\x97ms investicijoms ir su jomis susijusioms apyvartinio kapitalo reikm\xc4\x97ms finansuoti, teik\xc4\x97 finansines garantijas, skolinosi l\xc4\x97\xc5\xa1\xc5\xb3 \xc5\xa1alyje ir u\xc5\xbesienyje, palaik\xc4\x97 korespondentinius ry\xc5\xa1ius su u\xc5\xbesienio bankais ir tur\xc4\x97jo juose s\xc4\x85skait\xc5\xb3 u\xc5\xbesienio valiuta, komerciniais pagrindais vald\xc4\x97 Lietuvos ir u\xc5\xbesienio fondus, investavo likvid\xc5\xbeius aktyvus \xc5\xa1alyje ir u\xc5\xbesienyje, konsultavo projekt\xc5\xb3 finansavimo klausimais. Daugiausia skatino ma\xc5\xbe\xc5\xb3 ir vidutinio dyd\xc5\xbeio \xc4\xafmoni\xc5\xb3 bei kapitalo rinkos Lietuvoje k\xc5\xabrim\xc4\x85 ir pl\xc4\x97tojim\xc4\x85. I\xc5\xa1imtiniais atvejais teik\xc4\x97 trumpalaikes paskolas, t. p. kaip tre\xc4\x8diosios \xc5\xa1alies agentas ar patik\xc4\x97tinis, neprisiimdamas finansin\xc4\x97s rizikos, skyr\xc4\x97 l\xc4\x97\xc5\xa1\xc5\xb3 ir projektams, kuriuos \xc4\xafgyvendino valstyb\xc4\x97s \xc4\xafmon\xc4\x97s. Nepri\xc4\x97m\xc4\x97 ind\xc4\x97li\xc5\xb3 ir neatidarydavo klientams atsiskaitom\xc5\xb3j\xc5\xb3 s\xc4\x85skait\xc5\xb3.'